*****

ΚΑΝΟΝΙΣΜΟΣ (ΕΟΚ) αριθ. 1874/85 ΤΗΣ ΕΠΙΤΡΟΠΗΣ

της 4ης Ιουλίου 1985

που τροποποιεί τον κανονισμό (ΕΟΚ) αριθ. 262/79 όσον αφορά τα προϊόντα που ενσωματώνονται στο συμπυκνωμένο βούτυρο που προορίζεται να μεταποιηθεί σε προϊόντα του τύπου Β

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως της αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 1298/85 (2), και ιδίως το άρθρο 6 παράγραφος 7,

Εκτιμώντας:

ότι το παράρτημα ΙΙ του κανονισμού (ΕΟΚ) αριθ. 262/79 της Επιτροπής της 12ης Φεβρουαρίου 1979 περί της πωλήσεως, σε μειωμένη τιμή, βουτύρου που προορίζεται για την παρασκευή προϊόντων ζαχαροπλαστικής, παγωτών και άλλων τροφίμων (3), όπως τροποποιήθηκε τελευταία από τον κανονισμό (ΕΟΚ) αριθ. 698/85 (4), αναφέρει τα προϊόντα που μπορούν να ενσωματωθούν στο συμπυκνωμένο βούτυρο που προορίζεται για μεταποίηση σε προϊόντα του τύπου Β· ότι η κτηθείσα πείρα απέδειξε ότι και άλλα προϊόντα μπορούν να ενσωματωθούν στα παγωτά· ότι είναι σκόπιμο, συνεπώς, να συμπληρωθεί το εν λόγω παράρτημα·

ότι θα πρέπει να αυξηθεί το ποσό της μείωσης που αναφέρεται στο άρθρο 18 παράγραφος 2 δεύτερο εδάφιο του κανονισμού (ΕΟΚ) αριθ. 262/79, λαμβάνοντας υπόψη την αύξηση του κόστους της ενέργειας·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Γάλακτος και Γαλακτοκομικών Προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 262/79 τροποποιείται ως εξής:

1. Στο άρθρο 5 παράγραφος 3 δεύτερο εδάφιο πρώτη περίπτωση, οι όροι «Ι, ΙΙ, ΙΙΙ ή IV» αντικαθίστανται από τους όρους «Ι, ΙΙ, ΙΙΙ, IV ή V».

2. Στο άρθρο 5 παράγραφος 3 δεύτερο εδάφιο δεύτερη περίπτωση, οι όροι «Ι, ΙΙ ή ΙΙΙ» αντικαθίστανται από τους όρους «Ι, ΙΙ, ΙΙΙ, IV ή V».

3. Στο άρθρο 18 παράγραφος 2 δεύτερο εδάφιο, το ποσό «14 ECU» αντικαθίσταται από το ποσό «16 ECU».

4. Το παράρτημα ΙΙ συμπληρώνεται με το ακόλουθο κείμενο:

«είτε IV:

α) 250 χιλιόγραμμα μείγματος που περιέχει:

- ένα ή περισσότερα συστατικά της ξηράς απολιπασμένης ουσίας του γάλακτος,

είτε ως έχει

είτε υπό μορφή αποκορυφωμένου γάλακτος σε σκόνη ή/και αποβουτυρωμένου γάλακτος σε σκόνη που προέρχεται, ενδεχομένως, από την παρασκευή συμπυκνωμένου βουτύρου περιεκτικότητος σε λιπαρές ουσίες που θα καθορισθεί σύμφωνα με την προδιαγραφή FIL 9Β: 1984. ποσότητα των λιπαρών ουσιών πέραν μιας περιεκτικότητος του 1 % μειώνεται από την ποσότητα των λιπαρών ουσιών του γάλακτος που μπορούν να τύχουν της ενισχύσεως

ή/και

- του αλεύρου σίτου

ή/και

- του αμύλου και των παραγώγων του, όπως δεξτρίνη, μαλτο-δεξτρίνη, μαλτόζη ή άλλα

ή/και

- ζάχαρης (ζαχαρόζη)

καθώς και

- ενός όγκου αζώτου υπό μορφή αερίου που εξασφαλίζει αφρώδη δομή στο τελικό προϊόν που έχει μέγιστη περιεκτικότητα σε ύδωρ 3 % κατά βάρος,

και

β) 600 γραμμάρια ενός συστατικού που περιέχει τουλάχιστον 90 % σιτοστερόλης και κυρίως 80 % βητα-σιτοστερόλη (C29H50Ο = Δ-5-στιγμασταδιένο-3-βητα-όλη), καθώς και ένα μέγιστο 9 % καμπεστερόλης (C28H48Ο = Δ-5-εργοστίνη-3-βητα-όλη) και 1 % άλλων στερολίων που υπάρχουν σε ίχνη, μεταξύ των οποίων η στιγμαστερόλη (C29H48O = Δ-5,22-στιγμασταδιένο-3-βητα-όλη)·

είτε V:

α) 310 χιλιόγραμμα μείγματος το οποίο περιέχει:

- ένα ή περισσότερα συστατικά απολιπασμένης ξηράς ουσίας του γάλακτος,

είτε ως έχει

είτε υπό μορφή αποκορυφωμένου γάλακτος σε σκόνη ή/και αποβουτυρωμένου γάλακτος σε σκόνη που προέρχεται ενδεχομένως από την παρασκευή συμπυκνωμένου βουτύρου περιεκτικότητος σε λιπαρές ουσίες που θα καθορισθεί σύμφωνα με την προδιαγραφή FIL 9Β: 1984. Η ποσότητα σε λιπαρές ουσίες πέραν μιας περιεκτικότητας 1 % μειούται από την ποσότητα σε λιπαρές ουσίες του γάλακτος που μπορεί να επωφεληθεί από τη μείωση της τιμής

ή/και

- αλεύρου σίτου

ή/και

- αμύλου ή των παραγώγων του, όπως δεξτρίνη, μαλτο-δεξτρίνη, μαλτόζη ή άλλα.

Το μείγμα αυτό διαλύεται ή/και διασπείρεται μέσα στο ύδωρ προκειμένου να επιτευχθεί μία υγρά φάση η οποία γαλακτωματοποιείται με λιπαρή ουσία που προέρχεται από το γάλα στην οποία ενσωματώνονται με διάλυση τα προϊόντα που αναφέρονται στα στοιχεία αα), ββ), καθώς και σε μία από τις περιπτώσεις του γγ) στο στοιχείο β) κατωτέρω.

Το γαλάκτωμα αυτό υποβάλλεται εν συνεχεία σε αποξήρανση με τη μέθοδο «spray» ή με άλλη μέθοδο ισοδυνάμου αποτελέσματος προκειμένου να ληφθεί σκόνη ελάχιστης περιεκτικότητας κατά βάρος σε λιπαρές ουσίες που προέρχονται από γάλα 75 % και μέγιστης περιεκτικότητας κατά βάρος σε ύδωρ 2 %, της οποίας η φυσική δομή καθιστά αδύνατο το διαχωρισμό της λιπαράς φάσεως υπό την επίδραση θερμότητος μέχρι θερμοκρασίας τουλάχιστον 80 °C , και

β) αα) 10,0 χιλιόγραμμα μονογλυκεριδίων των λιπαρών οξέων C18 ή/και C16 (Ε 471), βαθμού καθαρότητος τουλάχιστον 90 %, υπολογιζομένου σε μονογλυκερίδια επί ετοίμου προϊόντος που θα ενσωματωθεί, το οποίο ανταποκρίνεται στις προδιαγραφές που αναφέρονται στην οδηγία 78/663/ΕΟΚ του Συμβουλίου,

και

ββ) 100 γραμμάρια παλμιτυλο-6-1-ασκορβικό οξύ (Ε 304) ή εκχυλίσματα φυσικής προελεύσεως πλούσια σε τοκοφερόλες (Ε 306) ή σε αλφα-τοκοφερόλη (Ε 307), μόνα ή σε μείγμα και ανταποκρινόμενα στις προδιαγραφές που αναφέρονται στην οδηγία 77/664/ΕΟΚ του Συμβουλίου,

και

γγ) 600 γραμμάρια ενός συστατικού που περιλαμβάνει τουλάχιστον 90 % σιτοστερόλης, και κυρίως 80 % βητα-σιτοστερόλης (C29H50O = Δ-5-στιγμασταδιένο-3-βητα-όλη, καθως και κατά μέγιστο όριο 9 % καμπεστερόλης (C28H48O = Δ-5-εργοστενο-3-βητα-όλη) και 1 % άλλων στερολίων τα οποία υπάρχουν σε ίχνη, μεταξύ των οποίων η στιγμαστερόλη (C29H48O = Δ-5,22-στιγμασταδιένο-3-βητα-όλη).» Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 4 Ιουλίου 1985.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 148 της 28. 6. 1968, σ. 13.

(2) ΕΕ αριθ. L 137 της 27. 5. 1985, σ. 5.

(3) ΕΕ αριθ. L 41 της 16. 2. 1979, σ. 1.

(4) ΕΕ αριθ. L 76 της 19. 3. 1985, σ. 5.